CELEX: 32019D1992
Language: el
Date: 2019-11-27 00:00:00
Title: Εκτελεστικη Αποφαση (ΕΕ) 2019/1992 της Επιτροπής της 27ης Νοεμβρίου 2019 για την τροποποίηση της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη με την παράταση της περιόδου εφαρμογής της [κοινοποιηθείσα υπό τον αριθμό C(2019) 8571] (Κείμενο που παρουσιάζει ενδιαφέρον για τον ΕΟΧ)

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/107
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1992 ΤΗΣ ΕΠΙΤΡΟΠΗΣ
         της 27ης Νοεμβρίου 2019
         για την τροποποίηση της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη με την παράταση της περιόδου εφαρμογής της
         [κοινοποιηθείσα υπό τον αριθμό C(2019) 8571]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 14 παράγραφος 2, το άρθρο 19 παράγραφος 1 στοιχείο α) και παράγραφος 3 στοιχείο α) και το άρθρο 19 παράγραφοι 4 και 6,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η οδηγία 92/119/ΕΟΚ θεσπίζει γενικά μέτρα ελέγχου που πρέπει να εφαρμόζονται σε περίπτωση εμφάνισης εστίας ορισμένων ασθενειών των ζώων, συμπεριλαμβανομένης της οζώδους δερματίτιδας (LSD). Σ’ αυτά τα μέτρα ελέγχου περιλαμβάνεται ο καθορισμός ζωνών προστασίας και επίβλεψης γύρω από τη μολυσμένη εκμετάλλευση, καθώς και ο επείγων εμβολιασμός σε περίπτωση εμφάνισης εστίας οζώδους δερματίτιδας, πρόσθετα σε άλλα μέτρα ελέγχου.
                  
               
                     (2)
                  
                  
                     Η εκτελεστική απόφαση (ΕΕ) 2016/2008 της Επιτροπής (5) θεσπίζει μέτρα ελέγχου της υγείας των ζώων που πρέπει να λαμβάνονται σε σχέση με εστίες οζώδους δερματίτιδας στα κράτη μέλη ή σε τμήματα αυτών, όπως παρατίθενται στο παράρτημα I της εν λόγω απόφασης, συμπεριλαμβανομένων των ελάχιστων απαιτήσεων για τα προγράμματα εμβολιασμού κατά της οζώδους δερματίτιδας που υποβάλλουν τα κράτη μέλη στην Επιτροπή για έγκριση. Η εκτελεστική απόφαση (ΕΕ) 2016/2008 ορίζει ως «προσβληθείσες ζώνες» τα τμήματα της επικράτειας ενός κράτους μέλους, όπως παρατίθενται στο μέρος II του παραρτήματος I της εν λόγω εκτελεστικής απόφασης, τα οποία περιλαμβάνουν την περιοχή στην οποία επιβεβαιώθηκε η οζώδης δερματίτιδα, καθώς και κάθε ζώνη προστασίας και επίβλεψης που έχει καθοριστεί σύμφωνα με την οδηγία 92/119/ΕΟΚ και όπου μπορεί να πραγματοποιηθεί εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού. Επίσης, ορίζει ως «ζώνες απαλλαγμένες με εμβολιασμό» τα τμήματα της επικράτειας ενός κράτους μέλους, όπως παρατίθενται στο μέρος I του εν λόγω παραρτήματος, τα οποία περιλαμβάνουν τις περιοχές εκτός των προσβληθεισών ζωνών, όπου πραγματοποιείται εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού.
                  
               
                     (3)
                  
                  
                     Τον Αύγουστο του 2015 επιβεβαιώθηκε: «επιβεβαιώθηκε για πρώτη φορά κρούσμα οζώδους δερματίτιδας στην Ελλάδα». Το 2016 υπήρξαν κρούσματα οζώδους δερματίτιδας στη Βουλγαρία και πρόσθετα κρούσματα στην Ελλάδα, καθώς και σε ορισμένες γειτονικές τρίτες χώρες. Το 2017 η οζώδης δερματίτιδα ήταν παρούσα σε μικρότερο βαθμό στη Νοτιοανατολική Ευρώπη, με μεγάλης κλίμακας υποτροπή στην Αλβανία, και λίγες σποραδικές εστίες στην Ελλάδα και τη Βόρεια Μακεδονία.
                  
               
                     (4)
                  
                  
                     Για την αντιμετώπιση των εν λόγω εστιών οζώδους δερματίτιδας, τα πληγέντα κράτη μέλη, δηλαδή η Ελλάδα και η Βουλγαρία, καθώς και οι πληγείσες γειτονικές τρίτες χώρες, εφάρμοσαν προγράμματα μαζικού εμβολιασμού σε ζώντα βοοειδή και αιχμάλωτα άγρια μηρυκαστικά. Το 2016 και το 2017 η Κροατία, όπου δεν έχει εμφανιστεί μέχρι σήμερα οζώδης δερματίτιδα, εφάρμοσε επίσης πρόγραμμα μαζικού εμβολιασμού κατά της οζώδους δερματίτιδας, ως προληπτικό μέτρο, δεδομένης της επιδημιολογικής κατάστασης σε γειτονικά κράτη μέλη και τρίτες χώρες. Η εκτελεστική απόφαση (ΕΕ) 2016/2009 της Επιτροπής (6) ενέκρινε τα διάφορα προγράμματα εμβολιασμού κατά της οζώδους δερματίτιδας στα κράτη μέλη.
                  
               
                     (5)
                  
                  
                     Το 2018 και μέχρι σήμερα το 2019 σημειώθηκε σταθερή βελτίωση της επιδημιολογικής κατάστασης της οζώδους δερματίτιδας και δεν έχει αναφερθεί κανένα κρούσμα οζώδους δερματίτιδας σε οποιοδήποτε κράτος μέλος ή σε οποιαδήποτε γειτονική τρίτη χώρα της Νοτιοανατολικής Ευρώπης, εκτός της Τουρκίας. Κατά την ίδια περίοδο, συνεχίστηκε ο ετήσιος μαζικός εμβολιασμός κατά της οζώδους δερματίτιδας σε όλα τα κράτη μέλη και σε γειτονικές τρίτες χώρες της Νοτιοανατολικής Ευρώπης που είχαν πληγεί από την οζώδη δερματίτιδα.
                  
               
                     (6)
                  
                  
                     Λόγω της ευνοϊκής επιδημιολογικής κατάστασης, η Κροατία σταμάτησε τον προληπτικό εμβολιασμό κατά της οζώδους δερματίτιδας από τις αρχές του 2018 και τον αντικατέστησε με συστηματική επιτήρηση της νόσου. Η εν λόγω επιτήρηση επιβεβαίωσε την απουσία οζώδους δερματίτιδας κατά τη διάρκεια του 2018. Ως αποτέλεσμα, η εκτελεστική απόφαση (ΕΕ) 2016/2008 τροποποιήθηκε με την εκτελεστική απόφαση (ΕΕ) 2019/81 της Επιτροπής (7), προκειμένου να διαγραφεί το εν λόγω κράτος μέλος από τον κατάλογο των κρατών μελών με το καθεστώς «απαλλαγμένων ζωνών με εμβολιασμό» στο παράρτημα I της εκτελεστικής απόφασης (ΕΕ) 2016/2008. Επιπλέον, η εκτελεστική απόφαση (ΕΕ) 2016/2009 τροποποιήθηκε με την εκτελεστική απόφαση 2019/82 της Επιτροπής (8), προκειμένου να διαγραφεί η Κροατία από τον κατάλογο των κρατών μελών με εγκεκριμένο πρόγραμμα εμβολιασμού κατά της οζώδους δερματίτιδας.
                  
               
                     (7)
                  
                  
                     Σύμφωνα με τους κανόνες του Παγκόσμιου Οργανισμού για την Υγεία των Ζώων (OIE), σε περίπτωση διακοπής του εμβολιασμού κατά της οζώδους δερματίτιδας σε χώρα ή ζώνη αυτής, απαιτείται περίοδος τουλάχιστον 8 μηνών πριν την ανάκτηση του καθεστώτος απαλλαγής από την οζώδη δερματίτιδα στην περίπτωση προληπτικού εμβολιασμού, ή τουλάχιστον 14 μηνών στην περίπτωση εμβολιασμού κατόπιν εμφάνισης οζώδους δερματίτιδας. Ως εκ τούτου, τα μέτρα που προβλέπονται στην εκτελεστική απόφαση (ΕΕ) 2016/2008 θα πρέπει να παραμείνουν σε ισχύ για ελάχιστη περίοδο 8 μηνών ή 14 μηνών, ανάλογα με τη ζώνη, πριν να καταστεί δυνατή η αποκατάσταση του καθεστώτος απαλλαγής από την οζώδη δερματίτιδα.
                  
               
                     (8)
                  
                  
                     Η εκτελεστική απόφαση (ΕΕ) 2016/2008 εφαρμόζεται έως τις 31 Δεκεμβρίου 2019 και, ως εκ τούτου, τα ισχύοντα μέτρα σε σχέση με την οζώδη δερματίτιδα στην Ελλάδα και τη Βουλγαρία που ορίζονται στην εν λόγω πράξη δεν θα ισχύουν πλέον μετά την ημερομηνία αυτή. Δεδομένης της τρέχουσας επιδημιολογικής κατάστασης και του ελάχιστου χρόνου που απαιτείται για την ανάκτηση του καθεστώτος απαλλαγής από την οζώδη δερματίτιδα, είναι αναγκαίο να παραταθεί η περίοδος εφαρμογής των εν λόγω μέτρων για κατάλληλο χρονικό διάστημα.
                  
               
                     (9)
                  
                  
                     Ο κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου (9) θέσπισε νέο νομοθετικό πλαίσιο σχετικά με την υγεία των ζώων στην Ένωση. Ειδικότερα, θεσπίζει κανόνες για την πρόληψη και τον έλεγχο ορισμένων καταγεγραμμένων νόσων, μεταξύ των οποίων και η οζώδης δερματίτιδα. Δεδομένου ότι ο εν λόγω κανονισμός πρόκειται να εφαρμοστεί από την 21η Απριλίου 2021, η περίοδος εφαρμογής της εκτελεστικής απόφασης (ΕΕ) 2016/2008 θα πρέπει να παραταθεί έως τις 20 Απριλίου 2021.
                  
               
                     (10)
                  
                  
                     Επομένως, η εκτελεστική απόφαση (ΕΕ) 2016/2008 θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 15 της εκτελεστικής απόφασης (ΕΕ) 2016/2008, η ημερομηνία «31 Δεκεμβρίου 2019» αντικαθίσταται από την ημερομηνία «20 Απριλίου 2021».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 27 Νοεμβρίου 2019
            
               
                  Για την Επιτροπή
               
               Vytenis Andriukaitis
               
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  ΕΕ L 62 της 15.3.1993, σ. 69.
         
            (4)  ΕΕ L 18 της 23.1.2003, σ. 11.
         
            (5)  Εκτελεστική απόφαση (ΕΕ) 2016/2008 της Επιτροπής, της 15ης Νοεμβρίου 2016, για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (ΕΕ L 310 της 17.11.2016, σ. 51).
         
            (6)  Εκτελεστική απόφαση (EE) 2016/2009 της Επιτροπής, της 15ης Νοεμβρίου 2016, για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη (ΕΕ L 310 της 17.11.2016, σ. 66).
         
            (7)  Εκτελεστική απόφαση (ΕΕ) 2019/81 της Επιτροπής, της 17ης Ιανουαρίου 2019, για την τροποποίηση του παραρτήματος I της εκτελεστικής απόφασης (ΕΕ) 2016/2008 σχετικά με τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (ΕΕ L 18 της 21.1.2019, σ. 43).
         
            (8)  Εκτελεστική απόφαση (ΕΕ) 2019/82 της Επιτροπής, της 17ης Ιανουαρίου 2019, για την τροποποίηση του παραρτήματος της εκτελεστικής απόφασης (ΕΕ) 2016/2009 για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη (ΕΕ L 18 της 21.1.2019, σ. 48).
         
            (9)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).